చిల్లర కృష్ణమూర్తి

కవి పరిచయం;

మహాకవి, పండితులు, నటులు, పాటల రచయిత, శ్రీ చక్రోపాసకులు, శివ భక్తాగ్రేసరులు, అభినవ ధూర్జటి బిరుదాంకితులు, వృత్తి రీత్యా

పూర్వ ఆంధ్ర ప్రదేశ్ సమాచార పౌర సంబంధాల శాఖలో విశ్రాంత సహాయ సంచాలకులు  అయిన మా నాన్న గారు కీ. శే. శ్రీ చిల్లర కృష్ణమూర్తి గారి గురించి నాలుగు పరిచయ వాక్యాలు;

ఆధ్యాత్మిక భావాలున్న ఆధునిక వ్యక్తి మా నాన్న గారు. దైవం మీద భయ భక్తులకన్న

ప్రేమ, వాత్సల్యం ఎక్కువ ఆయనకి. దేవుణ్ణి అమితంగా ప్రేమించేవారు

వారి దృష్టిలో శక్తి స్వరూపిణి అయిన అమ్మవారు ఆయనకు తల్లి, మహాశివుడు

ఆయనకు తండ్రి, వారిని ఆయన అమ్మ, అయ్యా అని పిలుచుకుంటూ ఉండేవారు. ప్రేమగా

వారితో నిత్యం తన అంతరంగంలో సంభాషిస్తూ వుంటారు. ఆ సంభాషణలలోంచి వచ్చినవే

ఆయన పద్య శతకాలు. దేవుడితో ముఖాముఖిగా సాగిన ప్రసంగ భాష్యాలే ఆయన వ్రాసిన

శివామృతలహరి, లలితామృతలహరి, స్వరామృతలహరి, శ్రీ నృహరి కృపాలహరి, శ్రీ

తారకరామ వైభవం మొదలైన శతకాలు. అందుకే ఆయన ఏది వ్రాసిన తనతో అమ్మే

వ్రాయించింది అనేవారు.ఆ విషయాన్ని ఈ క్రింది పద్యంలో చెప్పారు.

శా||

సర్వజ్ఞండగు శాంభవీధవుడు విశ్వం బేలు రాజేంద్రుడా

శర్వుండే పలికింపఁబల్కితి;మహాశక్తి స్వరూపంబు శ్రీ 

శర్వాణీ గురురాజ్జి పద్దెముల హస్తంబంటి వ్రాయించి, ఆ శీర్వాదంబిడ కూర్చితిన్ కృతినిటుల్ ! శ్రీ సిద్ధలింగేశ్వరా!

అమ్మదయ ఉంటే అన్నీ ఉన్నట్లే అన్నది ఆయన ఊత పదం.

నిజంగా అమ్మ దయ ఉండబట్టే ఆయనకు సంస్కృత భాషలో పెద్దగా ప్రవేశం

లేకపోయినా సంక్లిష్టమైన సంస్కృత పదాలు ఆయన పద్యాలలో కనపడేవి, లబ్ద ప్రతిష్టులైన

కవి పండితుల ప్రశంసలకు పాత్రమయ్యేవి.

నాకు ఊహ తెలిసిన నాటినుండి నాన్న పాడే తెలుగు పద్యాలు, పాటలు, సంస్కృతి

శ్లోకాలు వింటూనే మా బాల్యం గడిచింది. నాన్న గారు ఏ పద్యమైనా రచించాలంటే ఆశువుగా

పద్యాన్ని చెప్తూ, రెండు మూడు సార్లు వల్లెవేసిన తరువాతే కాగితం పై పెట్టేవారు. అందుకే

ఆయన పద్యాలన్నీ ఆయనకు కంఠతా వచ్చు. పుస్తకం లేకపోయినా ఫర్వాలేదు మళ్లీ

వ్రాయగలరు. ఆయనకే కాదు మా అమ్మగారికి, ముగ్గురు అన్నదమ్ములకి, మా చెల్లికి కుడా

ఆయన పద్యాలన్నీ కంఠతా వచ్చేవి.

ఉద్యోగ రీత్యా రాష్ట్ర సమాచార పౌర సంబంధాల శాఖలో అధికారిగా పనిచేస్తూనే తన రచనా వ్యాసంగాన్ని సాగించేవారు. 

ఆయన ఏదైనా పద్యరచన మొదలుపెట్టారంటే నిల్చున్నా, కూర్చున్నా,నడుస్తున్నా ఆ పద్యం గురించే ఆలోచించేవారు. అంతగా పద్యంలో లీనమైపోయేవారు.

మా అమ్మ గారి వంశంలో కవులున్నారు. మా అమ్మమ్మగారు

దేవసేనమ్మ, మహాకవి

ధూర్జటి సంతతికి చెందినవారు. కాని మా నాన్న గారి వంశంలో కవులెవరూ లేరు. ఆయనకు కవిత్వం జన్మతః వచ్చింది. అది ఆయన పూర్వజన్మ సుకృతం, మరియు దైవానుగ్రహం.

తొమ్మిదేళ్ల వయస్సు లోనే ఆయన భిక్షుకి అనే తొలి పద్యరచన చేసారు. తర్వాత శ్రీ

షిర్డీ సాయి నాథుని మీద, శ్రీ వేంకటేశ్వరుని పైన మరియు ఎన్నో సమస్యాపురణాలు

అనేకానేక పద్య రచనలు చేసారు

ఆయన టీచరు గా ఉద్యోగం మొదలుపెట్టినప్పుడు, నెల్లూరు జిల్లా-గుడూరులో

విద్వతక్కవులు శ్రీమాన్ ముదివర్తి కొండమాచార్యులవారి పరిచయ భాగ్యం కలిగింది. వారిని

గురువుగా తలచేవారు. వారి సాన్నిహిత్యంలో ఆయన కవిత్వం మరింత గుభాళించింది. 

ఉద్యోగంలో ఉన్నప్పుడు తీరిక వేళల్లో మరియు పదవీవిరమణ తరువాత పూర్తిగా

కవులతో సాహితీ గోష్ఠులలో మునిగి తేలేవారు. ఆయన సన్నిహితులు కవులూ, కళాకారులే

కవిత్వం రానివారికి కూడా కవిత్వం అబ్బేటట్లు చెయ్యటంలో నాన్న గారు సుప్రసిద్ధులు.

నాన్నగారు కవిత్వంలో ధూర్జటిని, గాంభీర్యంలో శ్రీనాథుడిని, వ్యక్తిత్వంలో మాత్రం

పోతన మహాకవిని పోలి వుండేవారు. తనకు లభించిన సరస్వతీ కటాక్షంతో లక్ష్మిని పొందాలని ఆశించేవారు కాదు. తన రచనలన్నింటిని భగవంతుడికే అంకితమిచ్చేవారు.

సంపాదన మీద ఆసక్తి చూపేవారు కాదు.అందుకే వారు ముద్రించిన పుస్తకాలకు వెల ఉండదు. అన్నీ అముల్యాలే.

సిద్ధ లింగేశ్వర స్వామి కృపకు ఆయన పాత్రుడైన సన్నివేశం చిత్రంగా జరిగింది.

వారు నెల్లూరు లో పౌర సంబంధాల శాఖలో అధికారిగా పనిచేస్తున్నప్పుడు ఒక సాహితీ మండలి లో సభ్యులుగా ఉండేవారు.

ఒక కవి మిత్రుడు నాన్న గారితో 

"నేను ఇటీవల కనిగిరి పట్టణానికి చేరువలో పునుగోడు అనే గ్రామంలో ఒక పురాతన శివాలయాన్ని సందర్శించాను.

చరిత్రకందని ఆ శివలింగం సిద్దులు ప్రతిష్టించిన సిద్ధ లింగేశ్వరునిగా ప్రసిద్ధి చెందింది.చాలా మంది కవులు సిద్ధ లింగేశ్వరుడి మీద పద్యాలు రాయ సంకల్పించారు, కానీ సఫలీ కృతం కాలేదు. కృష్ణమూర్తి గారూ మీరెందుకు ప్రయత్నించ కూడదు?" అని ఒక మిత్రుడు అడుగగా. ఆయన సరే నన్నారు.

రెండు వారాలు ఆయన నోట పద్యం పెగల్లేదు.తరువాత అమ్మవారిని తలుచుకొని పద్యం వ్రాయటానికి పూనుకున్నారు.ఆశ్చర్యకరంగా మొదటి పద్యం

శ్రీ కళ్యాణ పరంపరా కలితమై.. అనే పద్యం వ్రాసి వ్రాసి జేబులో పెట్టుకొని వెళ్తుండగా నాన్నగారు గురువుగా భావించే

విద్వాన్ శ్రీ ముదివర్తి కొండమాచార్యులు గారు కనిపించారు.వారికి పద్యం చూపిస్తే

ఆయన చదివి విస్తుపోయి "ఈ పద్యం నువ్వు వ్రాసిన పద్యమేనా" అని అన్నారు.

"అవును అమ్మ నా నోట పలికించింది"   అని నాన్న అన్నారు.

నీకు మంచి పద్య ధార ఉన్నది.

ఒక సారి మహాకవి ధూర్జటి వ్రాసిన శ్రీ కాళ హస్తీశ్వర శతకం చదివి పద్య రచన కొనసాగించ మని ఆయన సలహా ఇచ్చారు. అప్పటి నుండి లేస్తే పద్యం, కూర్చుంటే పద్యం నడిస్తే పద్యం  అలా కవితా మేఘాలు ముసిరి పద్య వర్షం కురిసింది.

తరువాత కొద్ది రోజులకు కనిగిరి దగ్గర పునుగోడు గ్రామం లోని సిద్ధ లింగేశ్వర స్వామిని దర్శించుకొని కొన్ని పద్యాలు స్వామి ముందు పఠించి వారికి అంకిత మిచ్చారు.

విద్వత్కవి శేఖరులు కీ. శే.శ్రీ. నండూరి రామకృష్ణమాచార్యుల

వారు నాన్నగారి గూర్చి , వారి కావ్య రచన గూర్చి ఇలా చెప్పారు.

"సిద్దేశ శతకం సాక్షాత్

సారస్వత శ్యమంతకం

తత్ కావ్యే పద్యమేకైకం

సత్ప్రబంధ శతాయతే"

ఈ కావ్యం శతాధిక ప్రబంధాల పెట్టు. ఇందలి ప్రతి పద్యం వంద ప్రబంధాల తో సరి సమానం.

మరియు నాన్న గారి గురించి ఇలా అన్నారు.

"ఉక్కుగుండెలున్న ఉద్దండపిండమ్ము

కలదు డమరకమ్ము కంఠమందు

విస్ఫు లింగ కీల వినువీధి తాకంగ

కూర్చె కృష్ణమూర్తి గొప్ప కవిత!"

నాన్న గారి గురువర్యులు శ్రీమాన్ ము దివర్తి కొండ మా చార్యులవారు

ఈ పద్యము తో ఆశీర్వదించారు.

"అభినవ దూర్జటి చిల్లర 

శుభ వంశ సుధాబ్ధిపూర్ణ సోముడు

విద్యా 

విభుండు కృష్ణమూర్తికి 

అభయప్రదుడగుత సతత  మభవుడు కృపతో 

పార్శ్వ వర్తినులయి 

రమావాణు లెపుడు

చేత వీచో పులం దాల్చి సేవ జేయ

చెలగు లలితా మహాదేవి లలిత హృదయ

కృష్ణుప్రభ విష్ణు కరుణ రక్షించు గాక!

మహాకవి ఉత్పల ఇలా వ్రాశారు;

ఆర్య జనాభినందిత మహాకవి శ్రీ ముదివర్తి కొండమా

చార్యుల శిష్య సత్తముని శశ్వ దనర్గళ కావ్య కంఠ శౌం

డీర్య నిధిన్ హిమాలయ తటీ

నటరాజ జటా ప్రవాహ గాం

భీర్య కవిత్వ వైభవుని మెచ్చెద చిల్లర కృష్ణమూర్తినిన్ !

కవి జీవిత విశేషాలు

పేరు; చిల్లర కృష్ణమూర్తి

జననం; 02-02-1933

జన్మ స్థలం; కనుపర్తిపాడు గ్రామం (నెల్లూరు జిల్లా)

నివాస స్థలం ; దుర్గాబాయి దేష్ముఖ్ కాలనీ 

హైదరాబాద్.

విద్యాభ్యాసం ;వి.ఆర్, కాలేజీ, నెల్లూరు

ఆంధ్రవిశ్వవిద్యాలయపట్టభద్రులు (1953)

అభిరుచి; లలితకళలు, కవిత్వం, సాహిత్యం,కవితాగోష్ఠులు, క్రీడలు

తల్లిదండ్రులు

శ్రీ చిల్లర పిచ్చయ్యగారు, శ్రీమతి మహలక్షమ్మ గారు

గురుదేవులు; విద్వాన్ శ్రీ ముదివర్తి కొండమాచార్యగారు

భార్య; శ్రీమతి వరలక్ష్మి గారు

సంతానం; ముగ్గురు పుత్రులు

ఒక పుత్రిక

ఇతర రచనలు

 శ్రీతారకరామవైభవము
 (భాగ్యనగరం, నాంపల్లి శ్రీరామభక్త సమాజంవారి ప్రచురణ)
 శివపంచతత్త్వ సుధా తరంగిణి
 గణేశ్ పాటలు (కౌండిన్య కలం పేరుతో)
 శతాధికంగా రచింపబడిన పాటలు
 పద్యాలు (వివిధ నాటకములకు)
 స్వరామృత లహరి
 లలితామృత లహరి
 శ్రీనృహరి కృపాలహరి
 సాయి కృపామృతలహరి
 మొ||

ఉద్యోగం

విశ్రాంత సహాయ సంచాలకులు

రాష్ట్రసమాచార పౌరసఐంధాల శాఖహైదరాబాదు

పదవీ విరమణ;

1989

సమ్మానాలు

 ఆం.ప్ర., సచివాలయ సాంస్కృతిక సంఘం,
 సంస్కారభారతి (భాగ్యనగరం), యువకళావాహిని
 సుప్రజాభారతి, శ్రీనివాసనాట్యకళా మండలి మున్నగు
 సాంస్కృతిక సంస్థలనే సమ్మానస్వీకారం.

శివైక్యం చెందిన రోజు; 25 oct.2014.